ཤར་སྤྲུལ་བའི་སྡེ་ནི་ལང་ཇུའི་མཁར་གྱི་ལྷོ་ཤར་དུ་སྤྱི་ལེ་ཉི་ཤུ་ལྷག་ཡོད་པའི་ཝུ་ནན་གྲོང་བརྡལ་པའེ་ཐ་སྡེ་ཆུང་གི་ལིག་ཅ་ཐེ་གྲོང་ཞེས་པའི་ས་ན་ཡོད་ལ།རྒྱ་སྐད་དུ་མཆོད་རྟེན་དཀར་པོ་དང་བླ་མའི་མཆོད་རྟེན་ཞེས་ཟེར།རྒྱ་སྐད་ཀྱི་མིང་ནི་སྔོན་དེར་ས་པཎ་གྱི་སྐུ་གདུང་བཞུགས་ཟེར་བའི་མཆོད་རྟེན་དཀར་པོ་ཆེན་པོ་ཞིག་བཞུགས་པ་དེང་ཤུལ་ཙམ་ལུས་འདུག་པ་ལས་མིང་ཆགས་པར་བཤད།གོང་མ་ཆན་ལུང་སྐབས་ཀྱི་༼ཝུའུ་ཝེ་རྫོང་གི་གདན་རབས༽ཞེས་པར་བཀོད།ང་ཚོ་ཝུའུ་ཝེེ་གྲོང་ཁྱེར་ནང་བརྒྱུད་ནས་དུས་ཚོད་སྐར་མ་ཉི་ཤུ་ལྷག་ལ་བསྐྱོད་མཐར་ཤར་སྤྲུལ་བའི་སྡེ་ལ་སླེབས།སྤྲུལ་བའི་སྡེ་ཡི་སྒོ་ཆེན་དང་བར་ཐག་མི་རིང་བའི་གནས་ཀྱི་གཞུང་ལམ་གྱི་དཀྱིལ་ན་རྡོ་སྐུ་གསོན་ཉམས་ལྡན་པ་གཉིས་བརྗིད་ཉམས་ཀྱིས་འགྱིངས།རྡོ་སྐུ་དེ་གཉིས་ནི་འཇམ་མགོན་ས་པཎ་མཆོག་དང་སོག་རྒྱལ་གོ་དན་གཉིས་རྟ་མཆོག་རེར་བཅིབས་ཏེ་གསུང་གླེང་མཛད་བཞིན་ཕེབས་པའི་རྣམ་པ་ཡིན་ལ།སྐུ་བརྙན་དེས་བོད་སོག་གི་མཆོད་ཡོན་གྱི་འབྲེལ་བ་དང་མཛའ་མཐུན་མཚོན་པའི་སྣང་བ་སྟེར།སྒོ་ཆེན་ནང་ལོག་གི་ཐང་དུ་སླེབས་པ་ན་འཇམ་མགོན་ས་པཎ་མཆོག་གིས་པཎ་ཞྭ་བསྣབས་ཏེ་བཞེངས་ནས་ཡོད་པའི་སྐུ་བརྙན་དང་།རྒྱབ་ཏུ་མཆོད་རྟེན་ཆེ་ཆུང་མང་པོ་གསར་བཞེངས་གནང་ཡོད་པ་དང་མཇལ།དེ་ནས་རྒྱབ་ལོག་ཏུ་བསྐྱོད་པ་ན་འཇམ་མགོན་ས་སྐྱ་པཎ་ཆེན་མཆོག་གི་རང་བསྲེལ་བཞུགས་པའི་མཆོད་རྟེན་ཞིག་རོ་བཞུགས་པ་དང་མཇལ་ཏེ་ཕྱག་སྐོར་དང་སྨོན་ལམ་བཏོན་པ་ཡིན།ཡུལ་འདི་ནི་འཇམ་དབྱངས་མི་ཡི་རྣམ་རོལ་བོད་ཀྱི་པཎྚི་ཏའི་ཐོག་མ་ས་སྐྱ་ཀུན་དགའ་རྒྱལ་མཚན་མཆོག་གིས་གོ་དན་གྱི་སྒོ་གསུམ་དབང་དུ་བསྡུ་སའི་གནས་དང་།ཆོས་ཀྱི་འཁོར་ལོ་རྒྱ་ཆེར་བསྐོར་ས།མཐར་སྐུ་མྱ་ངན་ལས་འདས་སའི་གནས་ཁྱད་པར་ཅན་ཡིན་པར་བཤད།སྐུ་གདུང་མཆོད་རྟེན་ཞིག་རོ་ལ་མཇལ་རྗེས་ངའི་སེམས་པ་སྨྲ་མི་ཤེས་པའི་ཚོར་བ་ཞིག་གིས་བཏང་མ་བྱུང་།